竹下登

竹下登，係日本政治人，曾經做過島根縣議會議員、眾議院議員、內閣官房長官、建設大臣、大蔵大臣、內閣總理大臣、自由民主黨幹事長同埋總裁。榮譽係大勳位正二位。

生平 
竹下響島根縣飯石郡掛合村出世，係生意人竹下勇造大仔，名士竹下儀造大孫。家族生意係做釀酒，經營一間鋪「竹下酒造」。

中學時期決定唔做家族生意，改做政治人，但響升高中嗰陣考試唔合格，被逼讀第一早稻田高等學院。1944年正式參軍，同年娶政江做老婆。1945年阿媽病死，老豆勇造忍唔住冇老婆嘅孤單，開始騷擾政江。政江唔知點算好，諗住話畀竹下登，點知竹下反而鬧返政江轉頭，結果政江自殺。

日本二戰投降之後，竹下登返到鄉下，因為政江而同老豆反面，搬出去住。1946年再娶直子做老婆，點知直子響結婚四個月後就生仔，有人懷疑呢個仔嘅親生老豆唔係登，而係勇造，所以竹下冇當呢個仔係自己親生仔。

之後做過先生，1951年當選島根縣議會議員。1955年做眾議員高橋圓三郎嘅秘書，點知高橋響做緊期間死咗，所以就由竹下接任佢個位。竹下其中一個政治盟友係佐藤派嘅橋本登美三郎，1964年佐藤榮作做首相嗰陣，響橋本嘅推薦下竹下做咗內閣官房副長官。同時之間，佢將大女一子嫁畀前內閣副總理金丸信個仔康信。

1985年竹下帶頭反田中角榮，而田中又突然暈低，搞到田中派分裂。竹下見到後，就響1987年成立「竹下派」。同年11月做內閣總理大臣，係昭和年代最後一位首相。但響佢強行加入消費税，已經有好多人唔鍾意佢。1988年畀人爆出日本四大醜聞之一「瑞可里醜聞」，懷疑竹下收咗錢幫人哋上市，導致好多政治人都畀差人拉咗，再加上佢個秘書青木伊平突然自殺，動搖咗成個政界。最後竹下響1989年6月3號唔撈。

響唔撈首相後，都一直響政界keep住一定嘅影響力。直至1992年，佢又畀人爆同東京佐川急便事件、皇民黨事件有關，最後仲查到原來當初就係竹下收咗親家金丸信嘅錢，去封殺皇民黨。呢件事搞到自民黨嘅支持度跌得好犀利，最後要將竹下踼出黨去平息事件。同時，原先屬於竹下派嘅羽田孜另搞社會黨，竹下派影響力銳減。

1999年入院，身體開始轉差，2000年病死，終年76歲。而佢個政治飯碗就由同父異母細佬竹下亘接任。

屋企 
竹下登同前任太太政江冇仔女，同後一任太太直子有三個女，分別係大女一子、二女丸子、三女公子。其中二女丸子嫁畀竹下其中一個秘書內藤武宣，生咗一個仔一個女，分別係大女影木榮貴同埋大仔DAIGO。而三女公子就嫁畀竹中祐二。

名譽博士 
 中國人民大學名譽博士

攷 

日本首相